Lige omkring 200 mennesker var mødt op til indvielsen af den ny knap 11 kilometer lange vandresti i Rebild Bakker, der går over hedebakker og gennem skov, eng og kilder. Det helt specielle ved vandrestien er, at den - som den første i Danmark -, både er certificeret som førsteklasses kvalitetssti af Dansk Vandrelaug og Deutsches Wanderinstitut. Både i Rebild Kommune, Naturstyrelsen og Rold Skov Natur- og Kulturcenter er der enorme forventninger til hvad den ny vandresti kan komme til at betyde. - Jeg drømmer om, at der kommer op mod 30.000 vandrere fra hele Europa hvert år. Det kan både være tyskere, svenskere, nordmænd og hollændere, siger Uffe Westergaard, der er projektleder i Rold Skov Natur- og Kulturcenter. Naturstyrelsen skønner, at omkring 300.000 hvert år besøger Rebild Bakker. Skulle der komme 10 procent flere, så er det ikke noget, der generer den lokale naturfredningsforening. - Vi kan sagtens bære, at der kommer folk hele verden, som vil se det her fantastiske område. siger Sussi Handberg, der er næstformand i den lokale afdeling af Danmarks Naturfredningsforening. Danmark har været lidt længe om at komme med på vandrebølgen, som er kæmpestor i Tyskland. 1 million er organiseret i vandreklubber. Med superstien i Rebild skal især de lokkes til Nordjylland.

Opsummering:
I Rebild Bakker er der i dag blevet indviet en helt ny vandresti, der har fået det allerfineste kvalitetsstempel i både Danmark og Tyskland. Nu er forhåbningerne, at vandrestien kan blive en sand turistmagnet, og lokke især tyskere til.